Valdís Þóra Jónsdóttir fór illa að ráði sínu í Kenía í morgun . Ljósmynd/Golf.is Atvinnukylfingurinn Valdís Þóra Jónsdóttir lék sinn fjórða og síðasta hring í morgun á lokamóti Evrópumótaraðarinnar í golfi en leikið var á Vipingo Ridge-vellinum í Kenía . Valdís var á samtals þremur höggum yfir pari fyrir lokahringinn og hún paraði fyrstu fjórar holurnar í morgun . Eftir það fór að síga á ógæfuhliðina hjá íslenska kylfingnum . Valdís fékk þrefaldan skolla á fimmtu braut , skolla á sjöttu braut og tvöfaldan skolla á áttundu braut . Valdís fékk þrjá fugla og einn tvöfaldan skolla á síðustu níu holunum og lék á samtals fimm höggum yfir pari í dag . Valdís lýkur því keppni á samtals átta höggum yfir pari en hún var á þremur höggum yfir pari fyrir lokahringinn í morgun . Valdís er sem stendur í 50. - 52. sæti en enn þá eiga margir kylfingar eftir að ljúka leik .